Imtella' Ottubru 20, 2021 - Aġġornata 20 Ta' Ottubru, 2021 10:46am Rapport: Andrea Rossitto Christopher Spiteri beda vjaġġ biex jonqos wara li bata fis-skiet għal diversi snin. Il-piż żejjed tant beda jdejqu li għamel ħabta ma joħroġx mid-dar. Christopher, li għandu 33 sena u li huwa magħruf bħala 'l-Kaboċċ', tkellem fil-beraħ dwar l-isfidi li ssielet magħhom minħabba l-ħxuna żejda. Huwa fetaħ qalbu dwar l-obeżità f'intervista waqt il-programm 'Insights' . Stqarr, li tilef madwar 50 kilo wara li daqs sena u erba' xhur ilu kien jiżen 165 kilo. Mindu l-pandemija tal-Covid-19 rifset l-għatba ta' pajjiżna, Christopher taha għall-midja soċjali. Seraq il-qlub ta' bosta hu u jżomm kumpanija 'l ommu, Agnes. Isejħilha 'x-Xwejħa' u l-hena tiegħu jaqbad magħha. Minkejja n-natural ċajtieri li lil Christopher ta' spiss jikkaratterizzah immens, huwa rrakkonta li minħabba l-piż żejjed kellu diversi inċertezzi. Qal, li kien jiddejjaq joħroġ u li fis-sajf sikwit kien jevita li jmur f'bajjiet li jkunu mimlija sa ruħ ommhom bin-nies għax kien ikun irid 'il-art tibilgħu bil-mistħija. Huwa beda d-dieta u daħħal fir-rutina tiegħu l-eżerċizzju fiżiku. Spjega, li jqassam il-ħin u jlaħħaq ma' kollox. Viżibbilment emozzjonat, Christopher qal li dan l-aħħar irnexxielu jinża l-flokk u jħares fil-mera wara ħafna xhur. Christopher żied jgħid li l-problema tal-obeżità f'pajjiżna għandha tiġi indirizzata sa minn ta' età żgħira. Qal, li fost l-oħrajn, in-nanniet iridu jagħmlu sforz biex jgħinu lin-neputijiet tagħhom jimlew il-ħawsla b'ikel bnin sa minn mindu jkunu għadhom ħalib ommhom fi snienhom. 'Insights' jixxandar kull nhar ta' Tlieta fis-6.30pm fuq TVMNEWS+.